Sidste år brugte danske kommuner næsten 900 mio. kroner på at give udsatte borgere en såkaldt mentor. Nogen får hjælp af deres mentor til komme tilbage på arbejdsmarkedet, andre til at komme ud af kriminalitet.

Men nu viser en dokumentarudsendelse på DR1, at mange udsatte borgere slet ikke får den hjælp, deres kommune betaler for.

En af dem, der har fået tildelt mentorstøtte, er 41-årige Mette Knudsen. I 2017 fik hun bevilliget tre mentortimer om ugen af Brøndby Kommune. Det var det private firma Ambition Danmark, som skulle yde støtten, men ifølge Mette Knudsen fik hun slet ikke hjælp i det omfang, hun var blevet bevilliget.

Se og lyt Du kan se DR1-programmet ”Afsløret” her eller i aften på DR1 kl. 20.45. Andet afsnit sendes 1. oktober. P1 Dokumentar dykker også ned i snyd med mentorordningen i dokumentaren ”Min mentor mangler”, som du kan høre her eller finde der, hvor du downloader dine podcasts.

- Det er maksimalt fem timer, mentoren har brugt på mig, i de seks måneder vi havde sammen, fortæller Mette Knudsen.

Alligevel viser en aktindsigt, at Brøndby Kommune endte med at betale 22.500 kroner - for 50 mentortimer.

- Jeg er total chokeret. De penge burde da blive betalt tilbage til kommunekassen, siger Mette Knudsen.

Hverken mentor eller Brøndby Kommune ønsker ikke at stille op til interview om sagen. Men kommunens jobcenterchef erkender i en mail:

"Der er for mig at se ingen tvivl om, at Mette Knudsen Dogan ikke har modtaget den støtte, hun berettiget har forventet."

Mentorer fyret for snyd

Flere kommunale jobcentre indrømmer, at der er udfordringer med mentorordningen, og at mentorer udskriver regninger for flere timer, end de reelt bruger med borgeren.

Det fremgår af en undersøgelse, som analyse- og rådgivningsfirmaet LG Insight har lavet i samarbejde med DR.

Mere end halvdelen af de 56 kommuner, der medvirker i undersøgelsen, svarer, at de har oplevet udfordringer med mentorordningen, og at de ikke har dokumentation for den ønskede effekt.

12 kommuner siger, at de har fyret mentorer på grund af uregelmæssigheder og manglende sikkerhed for leverancer. De syv peger direkte på, at en mentor har krævet penge for flere timer, end han havde brugt.

Kommuner erkender problem

Hos Kommunernes Landsforening mener formand for Arbejdsmarkeds- og Borgerserviceudvalget, Thomas Kastrup-Larsen (S), at ordningen generelt er god. Men han erkender, at der også er problemer.

- Der er nogen tilfælde, hvor der har været nogle fejl eller nogen, der forsøger at udnytte ordningen. Det kan sagtens være, at vi som kommuner skal være mere opmærksomme på, hvordan vi fanger nogle af de tilfælde, siger han.

Han er samtidig klar til at rydde op i evt. misbrug af mentorordningen.

- Det skal der slås ned på, fordi vi skal jo få de ydelser, som vi bevilliger penge til. Det har de ledige krav på, det er jo dem vi gør det for, siger han.

Minister: Vi har svigtet en række borgere

Også beskæftigelsesminister Troels Lund Poulsen (V) er klar til handling.

- Det er ikke acceptabelt, at vi udbetaler store summer i en indsats, som faktisk slet ikke har haft nogen effekt, eller endnu værre, har været snyd. Vi har svigtet en række borgere, når man forgiver at give et tilbud, som ikke har noget indhold, siger Beskæftigelsesminister Troels Lund Poulsen.

Han vil nu igangsætte en undersøgelse på baggrund af afsløringerne om snyd og svigt med mentorordningen.